醉眠曲
作者：陸游
朝代：宋

paragraphs: 老夫暮年少嗜好，但願無事終日眠。
斜風急雨勢方横，低窗小閣且幽妍。
爐紅酒緑足閑暇，橙黄蟹紫窮芳鮮。
一杯一杯意忽倦，徑撥紙帳投蠻氊。
鼻間鼾聲欲撼屋，手中書冊正墮前。
不知校事白中聖，那惜門生嘲腹便。
讀書萬卷晚乃悟，妙哉此訣秘不傳。
是醒是醉人莫測，非夢非覺中了然。
駸駸百年露電速，鼎鼎一世膏火煎。
金丹九轉顧未暇，且向人間稱睡僊。